બંને ઓફિસમાં પાછા ફર્યા, ત્યારે આઓના સેક્રેટરીએ આપેલી ખુરસીમાં બેઠેલો બકાઇસ્ટરનો યહૂદી એકાઉન્ટન્ટ ઇત્ઝાક સ્ટર્ન નાક સાફ કરતાં જોર-જોરથી ખાંસતો બેઠો હતો. તેમને આવેલા જોઈને સ્ટર્ન ઊભો થઈને છાતી પાસે પોતાના બંને હાથ ભેગા કરીને ઊભો રહ્યો, અને વિજેતા વંશના બંને મહાનુભાવોને પોતાની પાસેથી પસાર થઈને ઓફિસમાં પ્રવેશતાં એ ફાટી આંખે જોતો રહ્યો. ઓફિસમાં બેસીને આઓએ શિન્ડલરને એક ડ્રિંક બનાવી આપ્યું, તેને તાપણા પાસે બેસાડ્યો, અને તેની રજા લઈને પાછો બહાર સ્ટર્નને મળવા ચાલ્યો ગયો. સ્ટર્ન એકવડિયા બાંધાનો, બુદ્ધિજીવી જેવા કઠોર હાવભાવવાળો માણસ હતો. તેનો ચહેરો કોઈ યહૂદી ધર્મશાસ્ત્રી અને યુરોપિઅન બુદ્ધિજીવીના મિશ્રણ જેવો લાગતો હતો. આઓએ તેને હિસાબનીશ, જર્મન સૈનિકો અને પેલા યુવાન એકાઉન્ટન્ટે કરેલી વાત કરી. તિજોરીમાંથી ૧૮૫૮નું બાવેરિઅન ચલણ અને ૧૯૧૪ના કબજાના કાગળો પણ તેણે કાઢીને બતાવ્યા. “મને થયું કે આવા કિસ્સામાં શું કરવું તેનો કોઈ રસ્તો તમે કાઢ્યો હશે…” આઓએ કહ્યું. “આજકાલ તો ક્રેકોવમાં આવું ઘણું-બધું બનતું હશે…”